এ কথা এখন অস্বীকার করার উপায় নেই- ‘দি ভয়েজেস অব দীপুমনি’ মহাজোট মন্ত্রিসভার অন্যান্য মন্ত্রীকেও দারুণভাবে অনুপ্রাণিত করছে। তারাও বিজয় রাজটীকা হাসিনাকে এনে দেয়ার জন্য নানাদিকে অভিযানের জোর প্রস্তুতি চালিয়ে যাচ্ছেন। আবুল হোসেন কেলেঙ্কারিতে ভিত্তিপ্রস্তর উদ্বোধনের আগেই পদ্মার অথৈ জলে ডুবে গিয়েছিল সোয়া ৬ কিলোমিটার দীর্ঘ বৃহত্তম সেতু প্রকল্পটি। লর্ড ক্লাইভ বিশ্বব্যাংক ও কথিত দুর্নীতিবাজ দেশীয় মীরজাফর কমিশনখোর চক্র ডুবিয়ে দেয়ার উপক্রম করেছিল এটিকে। এটার জন্য বাক্যবীর সেনাপতি ওবায়দুলকে দায়িত্ব দেয়া হয়েছে। বিশ্বব্যাংককে না হয় খুইয়েছে আবুল- তাতে কি আসে যায়। ওবায়দুল ডুবন্ত সেতুকে বাস্তবায়ন করতে মালয়েশিয়া অভিযানে গেছেন। পদ্মা সেতু এখন সময়ের ব্যাপার মাত্র। এই হয় হয় আর কি। ওবায়দুল যেভাবে নাঙ্গা তলোয়ার হাতে অর্থ সংগ্রহ অভিযানে নেমেছেন- দেখি এবার কে ঠেকায়। মালয়েশিয়া থেকে তিনি আস্ত একখানা সেতু নিয়ে নিশ্চয়ই ফিরবেন। তারপর সেটি পদ্মা নদীর ওপর ঠিকমত ফিটিং করা আর কয়দিনের কাজ। মহাজোটের চলতি মেয়াদেই ইনশাল্লাহ হয়ে যাবে। আর এটি হলে আমরা পদ্মা বিজয় নামে সংসদে, চীন মৈত্রী বঙ্গবন্ধু সম্মেলন কেন্দ্র ও পল্টনে যুগপত বিজয় উত্সব করবো।